古巨基赴台錄音報平安 余思霆寓所現裂痕
台灣花蓮大地震,華姐余思霆指老家「傷痕處處」,她受訪時表示:「事發後第一時間喺手機群組打畀屋企人,佢哋都平安,屋企牆裂、好多櫃冧咗,好多家具壞咗!」
而前日到台北為新歌錄音的歌手古巨基,憶述地震時還在睡夢中:「即刻驚醒,以為發夢,後來睇新聞先知詳情,之後立即聯絡同行同事報平安,留喺酒店房,1分鐘左右先震完。」他續說:「希望唔好再咁多天災人禍,願所有人都平安。」同樣身在台灣的藝人蘇麗珊表示:「感到地震被搖醒,見啲嘢郁嚟郁去,腦內一片空白,後嚟接獲房東媽媽通知,我哋一齊攬實佢隻狗狗先冇咁驚。今次我係去參加戲劇班,有固定日數嘅堂要上,唔會提早返港。」在台拍攝電影的男星朱栢康則說:「台灣有地震正常,我繼續瞓,但一直都冇停過(餘震),先開始驚,覺得要起身,着番條褲,喺度諗點做,陸續收到台灣朋友短訊、電話問有冇事,先知今次地震原來咁強勁!」
而受地震影響,昨日有由香港飛往日本沖繩的航班需折返,藝人蘇皓兒透露正是其中一位乘客。